પાર્ટીના ર્હોિંડગો, પોસ્ટરો ઉપરાંત ટીવી અને અખબારોની જાહેરખબરોમાં એકલા રાહુલ જ મલકાતા હતા. એટલે કોંગ્રેસને જો નામોશી મળે તો એની જવાબદારીમાંથી પક્ષના યુવા મહામંત્રી છટકી ન શકે. પ્રચારની ધુરા જેના હાથમાં હોય એ વ્યક્તિએ વિપરીત પરિણામો વખતે પોતાની ટીકા માટે તૈયાર રહેવુ પડે. રાજકારણમાં એકલા ફુલગુચ્છા નથી મળતા, અહીં નેતાએ ઢેખાળા ખાવાની પણ તૈયારી રાખવી પડે. રાહુલ માટે પરાજય અને પીછેહઠળનો અનુભવ નવો નહિ હોય. આ પૂર્વે તેઓ ત્રણ ચૂંટણીઓમાં તેઓ મોખરે રહીને પછડાટ ખાઈ ચૂક્યા છે. આ વખતે કદાચ તેઓ ચોથી વાર પરાજયનો કડવો ઘૂંટડો ગળશે. એક્ઝિટ પોલ્સ કહે છે કે ૧૨૬ વરસના કોંગ્રેસના ઇતિહાસમાં આ ચૂંટણીમાં પક્ષનો દેખાવ સૌથી કંગાળ બની રહેશે. પોઝિટીવલી વિચારીએ તો રાહુલ ગાંધી માટે આ મંથનનો સમય છે. પરાજય થાય તો એમણે સામી છાતીએ એની જવાબદારી લેવી જોઈએ. પોતાના પરિવારના ચાપલુસોની વાતમાં આવ્યા વિના રાહુલે નાલેશી માટે નૈતિક જવાબદારી સ્વીકારવી રહી. પોતે ક્યાં ક્યાં ભૂલ કરી અને જનતા સાથેના સંવાદમાં કઈ રીતની ઉણપ રહી ગઈ એ યુવા નેતાએ જાણવું અને સમજવું જોઈએ. સમય પલટાયો છે. હવે મતદારોને તમે ઠાલા વચનો અને મોટી મોટી ગુલબાંગોથી ભોળવી ન શકો. ૧૦ વરસથી કેન્દ્રમાં શાસન કરતી યુપીએ સરકાર સવા અબજ ભારતીયોની આશા-અપેક્ષાઓ પુરી કરવામાં ક્યાં પાછી પડી એ રાહુલ અને સોનિયાએ પણ જાણવુ પડશે. નરેન્દ્ર મોદી વડા પ્રધાન બનશે તો ગાંધી કુટુંબે એમની સાથે લાંબી લડાઈની તૈયારી રાખવી પડશે. એ દિશા તરફનું પ્રયાણ રાહુલે દીવાલ પર લખેલુ સત્ય વાંચીને કરવું રહ્યું.